25.5.2023
RO
Jurnalul Oficial al Uniunii Europene
C 184/109
Avizul Comitetului Economic și Social European privind Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Asigurarea disponibilității și accesibilității prețurilor îngrășămintelor [COM(2022) 590 final] (2023/C 184/21)
Raportor: domnul Arnold PUECH d'ALISSAC Sesizare
Comisia Europeană, 9.12.2022
Temei juridic
Articolul 304 din Tratatul privind funcționarea Uniunii Europene
Secțiunea competentă
Secțiunea pentru agricultură, dezvoltare rurală și protecția mediului
Data adoptării în secțiune
9.3.2023
Data adoptării în sesiunea plenară
23.3.2023
Sesiunea plenară nr.
577
Rezultatul votului (voturi pentru/ voturi împotrivă/ab­ țineri) 170/3/4
1.
Concluzii și recomandări 1.1.
CESE salută comunicarea Comisiei intitulată „Asigurarea disponibilității și accesibilității prețurilor îngrășămintelor”, întrucât criza globală a îngrășămintelor, care a început la începutul anului 2021 și s-a agravat în urma războiului din Ucraina, este deosebit de acută în Europa, unde fermierii se confruntă atât cu prețuri record, cât și cu deficite de aprovizionare.
Situația actuală reprezintă o amenințare la adresa agriculturii europene și a securității alimentare la nivel mondial. 1.2.
CESE subliniază că sunt necesare acțiuni interne de urgență pentru a limita impactul crizei îngrășămintelor.
Pe lângă posibilitatea de a-i sprijini în mod direct pe producătorii de azot și pe fermierii cei mai afectați prin intermediul ajutoarelor de stat (lucru care implică constrângeri bugetare și riscuri de denaturare a concurenței și care ar trebui să facă obiectul unor condiționalități), CESE consideră că sunt necesare măsuri corective pentru a îmbunătăți funcționarea pieței îngrășămintelor din UE, deoarece este probabil ca acestea să aibă un impact mai mare asupra fermierilor și să fie mai eficiente din punctul de vedere al costurilor pentru contribuabili. 1.3.
Pentru a aborda atât aprovizionarea cu îngrășăminte, cât și prețurile, prin facilitarea importurilor și a concurenței interne, CESE recomandă luarea de măsuri care să includă suspendarea taxelor la import ale UE pentru toate îngrășămintele, facilitarea logisticii îngrășămintelor și flexibilități în materie de reglementare. 1.4.
De asemenea, CESE consideră că sunt necesare măsuri pe termen mediu pentru a limita dependența UE de îngrășămintele minerale importate și a reduce amprenta de mediu a fertilizării culturilor.
Acestea ar trebui să vizeze limitarea utilizării îngrășămintelor printr-o eficiență sporită a nutrienților din plante, înlocuind parțial îngrășămintele sintetice cu gunoiul de grajd reciclat și alte deșeuri și îmbunătățind autonomia Europei în ceea ce privește producția de îngrășăminte, dintr-o perspectivă de transformare agroecologică a agriculturii. 1.5.
CESE salută anunțarea unui nou observator pentru piața îngrășămintelor, care urmează să fie înființat în 2023, considerând că este esențial să se sporească nivelul de transparență pe piața europeană a îngrășămintelor prin publicarea periodică a unor prețuri reprezentative pentru piața internă și prin elaborarea de statistici publice privind producția și utilizarea de îngrășăminte. 1.6.
CESE solicită, de asemenea, să se ia în considerare aspectele sociale legate de agricultori (care sunt puternic afectați de prețurile îngrășămintelor), consumatorii de alimente (care se confruntă cu inflația prețurilor la alimente) și lucrătorii din industrie atunci când adoptă noi măsuri. 1.7.
Pe scena internațională, CESE îndeamnă UE să intensifice acțiunile de combatere a insecurității alimentare mondiale, inclusiv promovarea transparenței, disponibilității și utilizării eficiente a îngrășămintelor.
Comerțul mondial cu îngrășăminte ar trebui facilitat prin menținerea piețelor deschise, prin evitarea restricțiilor și interdicțiilor la export, prin creșterea producției de îngrășăminte și prin extinderea rutelor logistice.